CELEX: C2007/211/80
Language: da
Date: 2007-09-08 00:00:00
Title: Sag T-239/07: Sag anlagt den 9. juli 2007 — Pathé Distribution mod EACEA

8.9.2007   
            
            
               DA
            
            
               Den Europæiske Unions Tidende
            
            
               C 211/42
            
         Sag anlagt den 9. juli 2007 — Pathé Distribution mod EACEA
   (Sag T-239/07)
   (2007/C 211/80)
   Processprog: fransk
   Parter
   
      Sagsøger: Pathé Distribution SAS (Paris, Frankrig) (ved avocat P. Deprez)
   
      Sagsøgt: Agence exécutive »Éducation, audiovisuel et culture« (EACEA), (Forvaltningsorganet for Undervisning, Audiovisuelle Medier og Kultur)
   Sagsøgerens påstande
   
               —
            
            
               Det fastslås, at kontrakt nr. 2006-09120304D1021001FD1507 ikke er blevet ophævet på gyldig vis af Forvaltningsorganet for Undervisning, Audiovisuelle Medier og Kultur, og at den stadig er gældende.
            
         
               —
            
            
               Forvaltningsorganet for Undervisning, Audiovisuelle Medier og Kultur tilpligtes at betale selskabet Pathé Distribution SAS 9 737 EUR, som det er berettiget til ifølge kontrakten.
            
         Søgsmålsgrunde og væsentligste argumenter
   Med det foreliggende søgsmål, som er baseret på en voldgiftsklausul, har sagsøgeren anmodet om, at sagsøgte tilpligtes at betale et beløb, der svarer til sagsøgerens tilgodehavende i henhold til opfyldelsen af kontrakt nr. 2006-09120304D1021001FD1507 vedrørende fællesskabsstøtte til et projekt om videodistribution af en film. Kontrakten er indgået i forbindelse med »MEDIA Plus«-programmet vedtaget ved Rådets afgørelse 2000/821/EF (1).
   Kontrakten blev underskrevet af parterne den 27. juni 2006 og et forskud blev udbetalt af sagsøgte til sagsøgeren i overensstemmelse med bestemmelserne heri. Den 8. maj 2007 sendte sagsøgte en skrivelse til sagsøgeren om ophævelse af kontrakten med den begrundelse, at projektets reelle samlede omkostninger var mindre end projektets foreløbige budget og at ingen skriftlig forklaring blev givet under fremlæggelsen af projektets finansberetning, og sagsøgte anmodede om tilbagebetaling af det udbetalte forskud. Sagsøgeren er derimod af den opfattelse, at sagsøgerens bidrag til projektet i overensstemmelse med kontraktens bestemmelser beløber sig til 50 % af de reelle omkostninger for videodistributionen, og har derfor anmodet om, at det resterende beløb ud over de allerede udbetalte forskud udbetales.
   Til støtte for søgsmålet har sagsøgeren gjort gældende, at sagsøgtes ophævelse af kontrakten var uretmæssig og ugrundet, idet sagsøgte ikke overholdt kontraktens betingelser om ophævelse, og navnlig ikke gav sagsøgeren en frist til at fremsætte sine bemærkninger om kontraktens opfyldelse. Ifølge sagsøgeren bør Retten derfor fastslå, at kontrakten stadig er gældende.
   Endvidere anfægter sagsøgeren de af sagsøgte påberåbte begrundelser for ophævelsen af kontrakten, nemlig at de kontraktmæssige forpligtelser ikke er opfyldt.
   
      (1)  Rådets afgørelse af 20.12.2000 om iværksættelse af et program til fremme af udvikling, distribution og markedsføring af europæiske audiovisuelle produktioner (Media Plus — Udvikling, distribution og markedsføring) (2001-2005), EFT L 336, s. 82.